CELEX: 62009TN0438
Language: el
Date: 2009-10-22 00:00:00
Title: Υπόθεση T-438/09: Προσφυγή της 22ας Οκτωβρίου 2009 — SE.RI.FO κατά Επιτροπής και Εκτελεστικού Οργανισμού εκπαιδεύσεως, οπτικοακουστικών θεμάτων και πολιτισμού

19.12.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 312/41
            
         Προσφυγή της 22ας Οκτωβρίου 2009 — SE.RI.FO κατά Επιτροπής και Εκτελεστικού Οργανισμού εκπαιδεύσεως, οπτικοακουστικών θεμάτων και πολιτισμού
   (Υπόθεση T-438/09)
   2009/C 312/68
   Γλώσσα διαδικασίας: η ιταλική
   
      Διάδικοι
   
   
      Προσφεύγουσα: Serifo Srl (Νεάπολη, Ιταλία) (εκπρόσωποι: R. de Lorenzo, P. Kivel Mazuy και G. Ruberto, δικηγόροι)
   
      Καθών: Επιτροπή των Ευρωπαϊκών Κοινοτήτων, Εκτελεστικός Οργανισμός εκπαιδεύσεως, οπτικοακουστικών θεμάτων και πολιτισμού (EACEA)
   
      Αιτήματα της προσφεύγουσας
   
   Η προσφεύγουσα ζητεί από το Πρωτοδικείο:
   
               —
            
            
               την ακύρωση της πράξεως, της ημερομηνίας εκδόσεως και των κυρίων σημείων της οποίας δεν έχει λάβει γνώση, με την οποία ο EACEA ενέκρινε, στο πλαίσιο του Lifelong Learning Programme, τον πίνακα των σχεδίων τα οποία εμπίπτουν στο προς κοινοτική χρηματοδότηση εγκάρσιο πρόγραμμα «KA3 ICT Multilateral Projects», και τον εφεδρικό πίνακα, καθ’ ο μέρος μόνο το υποβληθέν από την Se.Ri.Fo. srl, σχέδιο «V-3DAS» αριθ. 505690-2009-LLP-IT-KA3-KA3MP, συμπεριελήφθη στον εφεδρικό πίνακα και στον πίνακα των χρηματοδοτουμένων σχεδίων·
            
         
               —
            
            
               την ακύρωση του σημειώματος της 21ης Σεπτεμβρίου 2009, το οποίο ο EACEA διαβίβασε στη Se.Ri.Fo srl και το οποίο παρελήφθη από τη δεύτερη στις 22 Σεπτεμβρίου 2009, περί αξιολογήσεως του σχεδίου «V 3DAS» εκ μέρους των εξωτερικών εμπειρογνωμόνων, καθώς και ως προς τις ποσοστιαίες μονάδες που αυτή έλαβε.
            
         
      Λόγοι ακυρώσεως και κύρια επιχειρήματα
   
   Η προσφεύγουσα συμμετέσχε στην προκήρυξη για το έτος 2009 του κοινοτικού προγράμματος δράσεως για την διά βίου μάθηση («Lifelong Learning Programme») υποβάλλοντας στον Εκτελεστικό Οργανισμό εκπαιδεύσεως, οπτικοακουστικών θεμάτων και πολιτισμού (EACEA, «Educational, Audiovisual and Culture Executive Agency») το σχέδιο V-3DAS, στα πλαίσια του εγκαρσίου προγράμματος –δράσεως τρίτου σταδίου «ICΤ».
   Για την αξιολόγηση των υποψηφίων προβλέπεται, κατ’ εφαρμογήν των διατάξεων του Οδηγού για την υποβολή προτάσεων έτους 2009, η απασχόληση εξωτερικών, τρίτων προς τον οργανισμό, εμπειρογνωμόνων. Έχοντας βαθμολογηθεί με ποσοστιαίες μονάδες 30,5 επί μεγίστης βαθμολογίας 40 ποσοστιαίων μονάδων (ήτοι το 76,3 % της ανώτατης βαθμολογίας), και υπολειπόμενο κατά 31 ποσοστιαίες μονάδες που είναι αναγκαίες για να περιληφθεί στον πίνακα των χρηματοδοτουμένων σχεδίων (ποσοστό 77,5 % της ανώτατης βαθμολογίας), το υποβληθέν από την προσφεύγουσα σχέδιο περιελήφθη στον εφεδρικό πίνακα, ο οποίος μπορεί να χρησιμοποιηθεί μεταγενέστερα για την έγκριση επιχορηγήσεων σε περίπτωση κατά την οποία υφίστανται διαθέσιμα κεφάλαια κατόπιν αποσύρσεως εγκεκριμένων σχεδίων ή αυξήσεως του προϋπολογισμού του προγράμματος.
   Προς στήριξη των αιτιάσεών της, η προσφεύγουσα υποστηρίζει ότι οι εκτιμήσεις των εξωτερικών εμπειρογνωμόνων του EACEA αναφορικά με το υποβληθέν από την ίδια σχέδιο και οι ποσοστιαίες μονάδες με τις οποίες βαθμολογήθηκε σύμφωνα με τη στάθμιση των επιμέρους κριτηρίων (Award Criterion) πάσχουν έλλειψη αιτιολογήσεως, πεπλανημένη εφαρμογή των κριτηρίων αξιολογήσεως και εγγενείς αντιφάσεις και έλλειψη αλληλουχίας των κρίσεων. Οι ανωτέρω παράνομες συμπεριφορές προσλαμβάνουν αποφασιστική σημασία για τους σκοπούς του αποκλεισμού του υποβληθέντος από την προσφεύγουσα σχεδίου από τον πίνακα των χρηματοδοτουμένων σχεδίων μόλις για 0,5 ποσοστιαίες μονάδες.
   Υπογραμμίζεται συναφώς ότι ο κανονισμός (ΕΚ, Ευρατόμ) 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων ορίζει, στο άρθρο 109, όσον αφορά τη χορήγηση επιδοτήσεων, ότι «η χορήγηση επιδοτήσεων υπόκειται στις αρχές της διαφανείας, της ίσης μεταχειρίσεως […]».